કવિશ્રી વિનોદ જોશીએ કહ્યું છે ‘આવ્યો છું તારી હદમાં તડીપાર થઈ જવા, નિહાળી રૂપ તારું નિરાકાર થઈ જવા.’ શિવને અનુરૂપ આ વ્યાખ્યા છે. શિવના તંતનો અંત નથી. પૃથ્વીના છેડેથી અને આકાશના પ્રારંભથી શિવની સમજ શરૂ થાય છે. અનંત, અજન્મા અને અવિનાશી આશુતોષ અવઢરદાની છે. અન્ય દેવોને કદાચ સમજવા સરળ બને પણ શિવને સમજવા બહુ દુષ્કર છે. ઘોડિયાથી સ્મશાન સુધીનો વિસ્તાર છે. અત્ર, તત્ર અને સર્વત્ર શિવ છે. જ્યાં શિવ નથી ત્યાં કશું નથી.